francois byder gratien goids hertoge van lothryck
van brabant etc. doen te weetene dat wy ontfangen
hebben die oitmoedige supplicatie van adriaen janss.
schippere van dordrecht belast met huysvrouwe ende
kinderen inhoudende hoe dat opden sesthiensten novembris
inden jaere xvc lxxxiii claes ghysbrechtss. scippere
alias swerte claes borger der voers. stadt van dordrecht
wylen hendrick jacobss. van breda ende adriaen
cornelliss. vingeroff hebben sitten drincken inde nyeuw
stadt tot antwerpen daer uuyt hanget het cammeken
ende hy suppliant daer voere by gaende is byden voers.
vingeroff innegeroepen geweest om met tvoers.
geselschap eens te drincken dwelck hy suppliant oock
heeft gedaen ende daer nae heeft die voers. wylen
henrick janss. seer qualyck ende smadelyck beginnen
te spreken seggende dat alle die van dordrecht waren
muytmaeckers diefven schelmen ende verraders verhalende
deselve propoesten tot vele ende menichvuldiche
reysen vuegende tot dyen dat hy was capiteyn ende dat
hy twee stucken geschuts op lillo soude sette ende
wat die missen dat hy tselve met syn schip van
oirlogen soude uuytuchten ende die van dort wel
anders soude cruyen op zyn oneerlyxste verhalende
wederomme dat die van dordrecht alle waren
muytmaeckers lorrendraegers dieffnen schelmen
ende verraders ende ghy oock noemende den suppliant
ende dandere gelachsgenooten met naeme ande
toename dwelck die voers. adriaen vingeroff
hoorende heeft den voers. wylen henrick jacobss.
geslagen met een vuyst voer zyn hooft ende alsoe
deselve henrick terstont daernae heeft getrocken
synen opstekere ende vrye steecx soe naeden suppliant
als nae dandere geselschap heeft ghesteken ende
dat die plaetse soe cleyn ende ombequaem was dat
sy nyet en consten gevluchten oft hen gesalveren sonder
hen te verweeren heeft hy suppliant een steene pinte
inde hant genomen ende staende metten eenen
voet opde taeffele ende metten anderen opde bancke
heeft mette selve pinte de voers. hendrick
jacopss. gesmeten ende geraect op zyn hooft ende
daer mede de swaerde geopent ontrint de linghde
van het lith van eenen vingere ende deselve henrick
verbonden wesende is wederomme inde voerscreven
herberge gecomen met eenen opstekere in de
zyn hant roepende waer is hy nu ick leve noch
ende en ben noch nyet al doot ende heeft voerts nae
de voers. quetsure wel xxxi dagen gegaen ende
gestaen ende met zyn schip nae lillo gevalen
geladen wesende met versch bier aleer hy eenich
accident van sieckte gewaer is geworden maer op oft
naeden voers. eenendertich dagen * heeft hy gecregen
een groote brandende corttsse die procedeerde soe
die suppliant verstaet deur dyen deselve henrick hem
selven nyet gade en sloech noch en vermydde
nyettegenstaende byde meesters chirurgyne die
over hem gingen de swaerde van zynen hooffde was
oversneden ende int beckeneel getrippanneert
ende geboirt ende is ontrint sesse weken nae
dat hy de voers. quetsuere ontfangen hadde afflivich
geworden tot syns suppliant groot leetwesen ende
verdriete dwelcke daerduere nyet vryelyck
dese ond onse lant van brabant en derre frequenteren
noch binnen onse stadt van antwerpen daer hy
met syn schip als anders ter werelt nyet hebbende
voer huysvrouwe ende kinderen den sobere cost moet
winnen varen ende frequenteren vreesende rigeur
*dach
van justicien ende byden officier aldaer gevanghen te
worddene nyettegenstaende de voers. quetsure is
geschiet tot deffentie van zyns suppliant lyff ende
dat de voers. quetsure nyet en is geweest dootelyck
desen aengemerct ende dat hy suppliant sonder beroemen
gesproken is staende tot goeden naeme ende fame
sonder oyt yet anders mesdaen te hebbene tegens de
justitie eenigen straff meriterende oft dat hy
te voren metten voers. afflyvigen eenigen twist heeft
gehadt soe heeft hy ons zeer oitmoedelyck gebeden dat
ons gelieven wille hem hierop onse gratie te extenderen
ende te verleenen onse opene brieven van remissien
in sulcken saecken dienende soe eest dat wy desen
aengesien genegen wesende ter beden des voers. adriaens
janss. suppliant ende willende hem in dit stuck prefereren
gratie ende misericordie voer strangheyt ende rigeur
van rechte besuendere ter eeren ende contemplatie
vanden bitter passie ende lyden onsheeren jesu christi
dwelck hy opden goeden vrydach voer die salicheyt
vande menschelycken geslechte geleden heeft hebben
den selven suppliant inden gevalle als boven quytgeschonden
ende vergeven schelden quyte ende vergeven uuyt sunderlinger
gracien by desen onsen brieve tfeyt ende ongeval boven
geruert midtsgaders alle offentie ende bruecke
corporelle ende criminelle daer inne hy hem
overmidts ende uuyt saecken van tghene des voers.
is tegen ons onse hoocheyt ende justitie eenichssins
mach hebben ontgaen ende mesdragen ende
hebben hem dyen aengaende wedergestelt ende
gherestitueert stellen weder ende restitueren tot
zynen goeden name fame ende geruchte binnen
onsen voers. lande van brabant ende allen anderen
onsen landen ende heerlicheyden ende tot zynen onverbeurden
goeden indien hy eenige onder ons heeft in alder vuegen
ende manieren soe hy was voer die toecomste
vanden voers. feyte imponerende hierop een eeuwich
geswych onsen procureur generael * onsen schoutete van
antwerpen ende allen anderen onsen justicieren ende
officieren wye sy syn satisfactie ierst ende voeral
gedaen der partie geinteresseerde indien die noch nyet
gedaen en zy ende eenige daer toe staet civilyck
alleenlyck behoudelyck dat de voers. suppliant gehouden
sal zyn tvoers. feyt tegen ons te beteren civilyck nae
gelegentheyt vande saecken ende faculteyt van zynen goeden
met oock te betalen die redelycke costen van justitien
hieromme alreede gedaen ende te doene allet
ter taxatien ende moderatien van onse lieve ende
getrouwe die cancellier ende luyden van onsen
rade in brabant die wy daer toe gecommitteert
hebben ende committeren by desen ontbieden daeromme
ende hebben denselven onsen cancellier ende raidsluyden
dat voer hen geroepen degene die daeromme behooren
geroepen te zyne sy procederen wel ende dueghdelyck
ter verificatie ende interinemente van desen ende
totter taxatien ende moderatien vanden voers. amende
ende costen van justitien alsoe sy sullen bevinden
behoorene dwelck interinement de voers. suppliant
gehouden sal syn te versueckene ende hem in persoone
te presenteren in onsen voers. rade binnen sesse maenden
naestcomende opde pene van te verbeuren deffect
van desen ende dat gedaen ende deselve civile boete
ende costen van justitien getaxeert ende betaelt zynde
in handen vanden genen dien dat behooren sal
sy onse voers. procureur generael in brabant onse
*in brabant
schoutet van antwerpen ende alle andere onse
richteren justicieren officieren ende ondersaten ieghe
woerdige ende toecomende dien dat aengaen zal
moegen hueren stedehouderen ende een yegelyck van hen
besuendere soe hem toebehooren sal doen laten ende
gedoogen den voers. suppliant van deser onser iegenwoerdiger
gracien ende remissien ende van allen d inhouden van desen
inder vuegen ende manieren voere verhaelt rustelyck
vredelyck volcomelyck ende eeuwelyck genyeten ende
gebruycken sonder hem te doene oft te laten
geschieden nu noch in toecomenden tyden eenich
hinder letsel oft moyenisse aen lyve noch aen
goeden ter contrarien maer indien zyn lyff oft eenige
van zyne onverbeurden goeden daeromme gearresteert
becommert oft belet waren dat sy die setten ende stellen
terstont ende sonder vertreck tot geheelder ende
volcomender delivrantie want ons alsoe
gelieft ende ten eynde dat dit vast ende
gestadich blyve tot eeuwigen dagen soe hebben
wy onsen segel hieraen doen hangen behoudelyck
in anderen dingen onsen rechte ende eenen yegelycken
anderen dessyns ghegeven in onser stadt van antwerpen
opden goeden vrydach inde maent van april int jaer
onsheeren duysent vyfhonder ende vierentachentich
opde plycke stont gescreven byden hertoge in
synen rade geteeckent boudewyns